**Kismanók titokzatos levelezésbe kezdtek a gyerekekkel néhány budapesti játszótéren. A Plukkido újabb innovációja.**

Szokatlan programot indított kisgyermekes családok számára a Plukkido, egy Felelős Innováció díjas magyar tervezőcsapat. Motivációs játékaikhoz hasonlóan, legújabb gyereknevelést segítő eszközük célja is a szülő és kisgyermek közti nézeteltérések feloldása, ezúttal azonban szabadtéren. A Plukkido IDEKI Programja a családok számára térítésmentesen elérhető, jelenleg Budapest 15. kerületében és Komló városában.

**A játszótéri civakodás, a hazaindulás körüli nehézségek kezelhetőek játékosan is a gyerekek fantáziavilágának megszólításával. Az IDEKI Program ezt a varázslatos lehetőséget önti szavakba.**

A játszóterekre kihelyezett, a gyermekszemet egyből megragadó, gyönyörű postaládákban az IDEKI manói rendszeresen cserélődő, a gyerekeknek szóló üzeneteket helyeznek el, melyek különböző kalandra hívják őket. Ezeknek a mesés kalandoknak a célja egy-egy játszótéri civakodás elkerülése, a hazaindulás megkönnyítése, az esetleges unatkozás és a játszótér környéki sétákra invitálás is lehet. A különböző témákat más-más színű levelekkel jelölik, melyek használatával kapcsolatban a postaláda mellett lévő tájékoztató táblán a gyermeket kísérő felnőttek pontos útmutatásokat kapnak. A leveleket az IDEKI manók nevében a Plukkido pszichológus és szociálpedagógus szakemberei írják.

**A Plukkido IDEKI Program társadalmi célkitűzései**

A program nyújtotta változatossággal a kisgyerekek szabad levegőre csábítása mellett - mely főként a képernyő előtt eltöltött idő csökkentése érdekében történik - a program járulékos célja abban segíteni a szülőket, hogy a gyerekek számára érdekes megfogalmazásokhoz nyúljanak a nehéz helyzetek játékos kezelése érdekében. Az IDEKI-ben egy kis iránymutatással kedvet kaphatnak és gyakorlatot szerezhetnek ebben, majd más, játszóterektől távolabbi helyszíneken is alkalmazhatják azt.

Az IDEKI Program gyors indulása, 2016-ban a Plukkido brand-et alapító Senses Stúdió Kft. és a **XV. kerületi Önkormányzat** összefogásának köszönhető.

Az IDEKI Program jelenleg az alábbi játszótereken érhető el Budapest XV. kerületében: Kontyfa utca, Baksay Sándor-Tompa utca sarok, Taksony sor, Nyírpalota út 1-2., Pestújhelyi tér, Tarpai tér.

A Program a tesztidőszakot követően, 2017-ben **Komló városában** is telepítésre került. A nyári szünet első napjától 3 játszótéren kezd levelezésbe az Ideki manó a gyerekekkel:

Hegyhát utca 16 számú ház mögötti játszótér

KRESZ PARK játszótere

Kossuth Lajos utca 42 számú ház és a Sportcsarnok mögötti játszótér

**További felvilágosítás kérhető Táncsics Judittól, az IDEKI ötletgazdájától a +20 440 8590-es telefonszámon vagy a judit.tancsics@plukkido.hu email címen.**

**Az Ideki Program weboldala:** [**www.plukkido.hu/ideki**](http://www.plukkido.hu/ideki)

**Letölthető fotók:**

[**https://drive.google.com/open?id=0B-i-rXd0LlRCTkxYOXNXLWtXaUE**](https://drive.google.com/open?id=0B-i-rXd0LlRCTkxYOXNXLWtXaUE)

2017. június 13.